5. ΑΠΟΦΑΣΙΣ ΥΠΟΥΡΓΟΥ ΥΓΙΕΙΝΗΣ Αριθ.Γ1α/8404 της 30 Ιουλ./19 Αυγ. 1965 (ΦΕΚ Β΄ 538) Περί καταπολεμήσεως μυϊών, κατσαρίδων ως και λοιπών επιβλαβών εντόμων. Έχοντες υπ’ όψιν: 1)Τας διατάξεις του Α.Ν. 2520/1940 «περί Υγειονομικών διατάξεων». 2)Τας διατάξεις του υπ’ αριθ. 4372/64 Ν.Δ/τος «περί συστάσεως Υπουργείου Υγιεινής». 3)Τας διατάξεις του υπ’ αριθ. 84/65 Β.Δ/τος «περί οργανισμού του Υπουργείου Υγιεινής», αποφασίζομεν: Άρθρ.1.-Τροποποιούμεν την διάταξιν της παρ. 15 εδάφ. 3 του άρθρ. 67 του εν ισχύϊ Υγειονομικού Κανονισμού» Εργοστάσια ή Εργαστήρια παρασκευής και συσκευασίας τροφίμων και ποτών πάσης φύσεως» ως και τας λοιπάς σχετικάς διατάξεις των υπολοίπων άρθρων του ιδίου Υγ. Κανονισμού, αίτινες αναφέρονται εις την καταπολέμησιν των μυϊών, και κατσαρίδων δι’ όλων των εν χρήσει μέσων, ως ακολούθως: Η καταπολέμησις των μυϊών, κατσαρίδων ως και άλλων εντόμων, εντός των χώρων των καταστημάτων και λοιπών επιχειρήσεων παρασκευής, συσκευασίας και καταναλώσεως τροφίμων και ποτών θα ενεργήται δι’ όλων των εγκεκριμένων (και αβλαβών δια την υγείαν) εντομοκτόνων και λοιπών μέσων απολυμάνσεως και καθ’ ας ώρας τα τρόφιμα δεν θα είναι εκτεθειμένα, αλλά θα είναι τοποθετημένα εντός προθηκών ψυγείων και λοιπών μέσων προφυλάξεως εις τρόπον ώστε να μην προσβάλλωνται ταύτα υπό των επιβλαβών εντομοκτόνων φαρμάκων και καθίστανται επικίνδυνα δια την δημοσίαν υγείαν ανεξαρτήτως εάν τα τρόφιμα εσθίωνται ωμά ή βεβρασμένα. Άρθρ.2.-Οι παραβάται της παρούσης τιμωρούνται συμφώνως προς τας διατάξεις του Ν.Π.Κ. Άρθρ.3.-Η ισχύς της παρούσης άρχεται μετά 15 ημέρας από της δημοσιεύσεως εις την Εφημερίδα της Κυβερνήσεως. 